                                                       


                PARLAMENTUL  ROMÂNIEI
                   CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	                     Bucureşti,  6 mai 2009
     Nr. PL-x  669/2006


                                        RAPORT 
asupra  reexaminării Legii pentru completarea  art.5 din Legea nr.3/2000 privind organizarea şi desfăşurarea referendumului 

(PL-x 669/2006/2008)
                În conformitate cu prevederile art.134 alin (1) din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu reexaminarea  Legii pentru completarea  art.5 din Legea nr.3/2000 privind organizarea şi desfăşurarea referendumului ca urmare a Deciziei Curţii Constituţionale nr.1218 din 12 noiembrie 2008, publicată în Monitorul Oficial al României, Partea I, nr.785 din 24 noiembrie  2008, trimisă cu adresa nr. PL-x 669/2006 din 30 martie 2009, înregistrată cu nr.31/1069/2006 din 31 martie 2009.
  Legea, cu titlul iniţial Lege pentru modificarea şi completarea Legii nr.3/2000 privind organizarea şi desfăşurarea referendumului (PL-x 669/2006) a fost adoptată  de Camera Deputaţilor, în calitate de Cameră decizională,  în şedinţa din 20.12.2006 şi trimisă la promulgare la 27.12.2006. Preşedintele României a solicitat reexaminarea legii, în temeiul art.77 alin.(2) din Constituţia României, republicată, prin cererea adresată Parlamentului în 12.01.2007. 
În urma reexaminării textelor, Camera Deputaţilor a adoptat legea la 20.02.2007. Asupra acestei legi a fost depusă sesizare de neconstituţionalitate, în urma căreia Curtea Constituţională s-a pronunţat prin Decizia nr.355/2007, prin care declară Legea pentru modificarea şi completarea Legii nr.3/2000 privind organizarea şi desfăşurarea referendumului, neconstituţională.
Pentru a pune de acord dispoziţiile legii cu Decizia Curţii Constituţionale, în conformitate cu prevederile art.147 alin.(2) din Constituţia României, republicată, Camera Deputaţilor, în calitate de Cameră decizională, a reexaminat textul legii şi, în şedinţa din 9.10.2007, a adoptat Legea pentru completarea  art.5 din Legea nr.3/2000 privind organizarea şi desfăşurarea referendumului, rezultată după eliminarea textelor neconstituţionale, care are ca obiect de reglementare completarea art.5 din Legea nr.3/2000 privind organizarea şi desfăşurarea referendumului cu o normă potrivit căreia, alegerile nu pot avea loc în acelaşi timp cu referendumul.
Legea a fost trimisă la promulgare în data de 19.10.2007.
La data de 6.11.2007, Preşedintele României a trimis Parlamentului o nouă cerere de reexaminare a legii, motivând că prin Decizia Curţii Constituţionale nr.355/2007 s-a constatat că „toate prevederile Legii pentru modificarea şi completarea Legii nr.3/2000 privind organizarea şi desfăşurarea referendumului sunt neconstituţionale”.  Parlamentul nu avea cum să pună legea de acord cu Decizia Curţii Constituţionale, întrucât întreaga lege a fost declarată neconstituţională, astfel că a adoptat o nouă propunere legislativă. Dispoziţiile noii legi trimisă spre promulgare constituie, potrivit cererii de reexaminare, o încălcare a dispoziţiilor art.2 alin.(1) din Constituţia României şi o nerespectare a Deciziilor Curţii Constituţionale nr.567/2006, nr.147/2007 şi nr.335/2007, prin care s-a stabilit că orice limitare a prerogativelor constituţionale ale Preşedintelui în materia consultării prin referendum a poporului este neconstituţională.

                Această cerere de reexaminare a fost respinsă de Parlament. Ca urmare a acestei respingeri, legea a fost retrimisă la promulgare la data de 24 octombrie 2008.

      Preşedintele României, în temeiul art.146 lit.a) din Constituţie şi al art.15 alin.(1) din Legea nr.47/1992 privind organizarea şi funcţionarea Curţii Constituţionale, la data de 3 noiembrie 2008, a solicitat Curţii Constituţionale să se pronunţe asupra constituţionalităţii Legii pentru completarea art.5 din Legea nr.3/2000 privind organizarea şi desfăşurarea referendumului.
     Curtea Constituţională, prin Decizia nr.1218 din 12 noiembrie 2008, a constatat că Legea pentru completarea art.5 din Legea nr.3/2000 privind organizarea şi desfăşurarea referendumului este neconstituţională în integralitatea ei, motivat de faptul că se  încalcă prevederile art.90 şi 95 alin.(3) din Constituţie din care rezultă că referendumul se poate desfăşura oricând în cursul anului, dacă Parlamentul a fost consultat. Potrivit Constituţiei, nu există nicio altă condiţie care să interzică organizarea şi desfăşurarea referendumului simultan cu alegerile ori într-un anumit interval de timp anterior sau posterior acestora.
Potrivit alin.(2) al art.147 din Constituţia României: „în cazurile de neconstituţionalitate care privesc legile, înainte de promulgarea acestora, Parlamentul este obligat să reexamineze dispoziţiile respective pentru punerea lor de acord cu decizia Curţii Constituţionale".
Senatul, în calitate de primă Cameră sesizată, a respins proiectul de lege declarat neconstituţional, în şedinţa din 23.03.2009.
Camera Deputaţilor este Cameră decizională, potrivit prevederilor 
art. 75 din Constituţia României şi ale art. 92 alin. (9) pct. 2 din Regulamentul Camerei Deputaţilor, republicat.
În conformitate cu dispoziţiile art.147 alin.(2) şi (4) din Constituţia României, republicată, ale art.61 şi ale art.134 alin.(1)  din Regulamentul Camerei Deputaţilor, republicat, Comisia juridică, de disciplină şi imunităţi, a reexaminat Legea pentru completarea  art.5 din Legea nr.3/2000 privind organizarea şi desfăşurarea referendumului   în raport cu Decizia Curţii Constituţionale nr.1218 din 12 noiembrie 2008, în şedinţa din   6 mai   2009.                  
                  La şedinţă au fost prezenţi 14 deputaţi, din totalul de 24 membri ai Comisiei juridice, de disciplină şi imunităţi. 
               În urma dezbaterilor şi a punctelor de vedere formulate, membrii Comisiei au hotărât, cu unanimitate de voturi, să propună plenului Camerei Deputaţilor  Raportul de respingere a Legii pentru completarea art.5 din Legea nr.3/2000 privind organizarea şi desfăşurarea referendumului, ca neconstituţională.
              În raport cu obiectul şi conţinutul reglementării, proiectul de lege face parte din categoria legilor organice.
PREŞEDINTE ,                            SECRETAR,
                 Daniel BUDA                             Gabriel ANDRONACHE
Red., consilier, Cecilia  Păduroiu

